Mattias Tesfaye (S), 2023-04-25:
Tak til formanden, og tak til Alternativet, der har fremsat et beslutningsforslag om oprettelse af en kokkeuddannelse med et rent plantebaseret pensum i regi af Hotel- og Restaurantskolen.
Uddannelsen skal ifølge forslagsstillerne bidrage til og støtte den grønne omstilling via grøn og plantebaseret mad.
Lad mig starte med at sige, at vi i regeringen er fuldstændig enige i, at erhvervsuddannelserne spiller en central rolle i den grønne omstilling.
Uden faglærte er der ingen til at gøre det.
Pæne tanker og dyre rapporter redder ikke klimaet; det gør handling, og handling kræver bl.a. faglærte.
Klima er en af vor tids største udfordringer, og der er ingen tvivl om, at grønne kompetencer vil være mere nødvendige og også mere efterspurgte i fremtiden.
Det er også derfor, vi i regeringsgrundlaget skriver, at klima aktivt skal indarbejdes i erhvervsuddannelserne, og at den grønne omstilling vil stille krav til nye behov og kompetencer.
Det kan og det vil sikkert aktualisere behovet for ændringer af erhvervsuddannelserne.
De uddannelser er i forvejen efterspørgselsstyrede, så de er indrettet til at håndtere ændrede krav som følge af bl.a. den grønne omstilling.
Det sker gennem det, vi kalder de faglige udvalg, som består af repræsentanter for fagforeninger og arbejdsgivere.
Det faglige Udvalg for Gastronomuddannelsen har i forbindelse med deres udviklingsredegørelse for 2023 indsendt et ønske om at oprette et nyt speciale, der uddanner til det, de kalder vegetarkok.
Sådan nogle ønsker kan ikke gennemføres uden særskilt finansiering, så derfor er det også godt, at det som led i finanslovsaftalen for 2023, som er indgået mellem regeringen, SF, Liberal Alliance, Radikale Venstre og DF, faktisk er blevet besluttet at udmønte 2 mio. kr. i 2023 til Det faglige Udvalg for Gastronomuddannelsen med henblik på at understøtte den fortsatte udvikling af kokkeuddannelsen til at have et mere grønt fokus.
Det er jo en spritny finanslovsaftale, men nu vil mit ministerium gå i dialog med det faglige udvalg om den konkrete udmøntning af midlerne.
Regeringen ønsker at styrke erhvervsuddannelserne.
Det er nødvendigt for vores velfærdssamfund, produktionssamfund, den grønne omstilling, os alle sammen.
Vi ønsker at styrke erhvervsuddannelserne med fokus på de behov, der er på arbejdsmarkedet.
Det inkluderer udstyr og lærerkompetencer, og det inkluderer også nogle steder en ændring af nogle af erhvervsuddannelserne med henblik på at imødekomme de behov, der er i forbindelse med den grønne omstilling.
Derfor er jeg også glad for, at de penge er blevet afsat på årets finanslov.
Men vi kan ikke støtte det her beslutningsforslag.
Vi ser nemlig ikke noget grundlag for at bryde med det efterspørgselsdrevede uddannelsessystem, vi har på erhvervsuddannelserne.
Børne- og undervisningsministeren har godt nok ifølge loven om erhvervsuddannelser undtagelsesvis mulighed for at etablere nye uddannelser uden om de faglige udvalg, altså uden om repræsentanterne for fagforeninger og virksomheder.
Det er en mulighed, der kun kan anvendes i tilfælde, hvor det kan dokumenteres, at de faglige udvalg ikke løser en fornyelsesopgave i nødvendigt omfang.
Den mulighed har faktisk aldrig været anvendt, og det fortæller jo noget om, synes jeg, at vi trods alt har faglige udvalg i Danmark, der er i stand til også at forny deres uddannelser og sørge for, at de fortsat er relevante.
Vi vurderer altså ikke, at der i den her situation er grundlag for at gøre det, at jeg som minister skal gribe ind og overtrumfe et fagligt udvalg, der allerede har et ønske om et nyt speciale til uddannelsen til vegetarkok på gastronomuddannelsen.
Med de ord kan vi ikke støtte beslutningsforslaget, men takker for, at en relevant problemstilling bliver bragt op her i Folketingssalen.